Premierul României, Marcel Ciolacu, se întâlnește, în Turcia, cu președintele Recep Tayyip Erdoğan, unul dintre cei mai influenți lideri politici din Europa.
Premierul Ciolacu și câțiva miniștri români se află în Turcia pe parcursul zilei de 21 mai 2024. La ora 16, premierul României va sosi la Palatul Prezidențial din Ankara și va fi primit de președintele Turciei.
Conform programului anunțat de Guvernul României, premierul Ciolacu și președintele Erdoğan vor avea o întrevedere de aproape o oră. Apoi se va semna Declarația Comună pentru Înființarea Consiliului Cooperării Strategice la Nivel Înalt dintre România și Republica Turcia.
Va urma o întrevedere în plen a delegațiilor României și Turciei. Seara, premierul Ciolacu și președintele Erdoğan vor participa la ceremonia de semnare a Acordurilor și a Memorandumurilor de Înțelegere.
Recep Erdoğan (70 de ani) deține funcția de președinte al Turciei din anul 2014. Cel mai recent, el a fost reales în funcția de șef de stat în anul 2023. Înainte să devină șef al statului, Erdoğan a fost prim-ministru. Turcia este unul dintre vechii membri ai NATO însă președintele Erdoğan menține o bună relație și cu președintele Rusiei, Vladimir Putin.